Diari Oficial de la Generalitat Valenciana


Sumari del DOGV 8113, del 25-08-2017 (2017/7306)

DECRET 104/2017, de 21 de juliol, del Consell, pel qual s'aprova el Reglament orgànic i funcional de la Conselleria d'Economia Sostenible, Sectors Productius, Comerç i Treball.
--------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/d/2017/07/21/104/dof/vci/html**

### Dades del document

Número de DOGV
:   8113

Data del DOGV
:   25-08-2017

Secció del DOGV
:   I. DISPOSICIONS GENERALS

Número del document
:   2017/7306


Data del document
:   21-07-2017

Organisme emissor
:   Conselleria d'Economia Sostenible, Sectors Productius, Comerç i Treball

Tipus de document
:   Decret

Anàlisi jurídica

 Descriptors 

:   * Conselleria d'Economia Sostenible, Sectors Productius, Comerç i Treball
    * legislació
    * organització administrativa
    * administració regional
    * reglament intern

DECRET 104/2017, de 21 de juliol, del Consell, pel qual s'aprova el Reglament orgànic i funcional de la Conselleria d'Economia Sostenible, Sectors Productius, Comerç i Treball. [2017/7306]  
ÍNDEX  
  
Preàmbul  
Títol I. Disposicions generals  
Article 1. Competències de la Conselleria d'Economia Sostenible, Sectors Productius, Comerç i Treball  
Article 2. Òrgans superiors i centres directius  
Article 3. Nivell administratiu  
Títol II. Estructura i funcions dels òrgans superiors, directius i serveis centrals de la Conselleria  
Capítol I. Titular de la Conselleria d'Economia Sostenible, Sectors Productius, Comerç i Treball  
Article 4. Atribucions de la persona titular de la Conselleria  
Article 5. Substitucions  
Article 6. Gabinet  
Article 7. Consell de Direcció  
Capítol II. Secretaries autonòmiques i òrgans directius dependents  
  
Secció primera. Secretaria Autonòmica d'Economia Sostenible, Sectors Productius i Comerç  
Article 8. Competències de la Secretaria Autonòmica d'Economia Sostenible, Sectors Productius i Comerç  
Article 9. Nivell directiu i administratiu de la Secretaria Autonòmica d'Economia Sostenible, Sectors Productius i Comerç  
Subsecció primera. Direcció General d'Economia, Emprenedoria i Cooperativisme  
Article 10. Competències de la Direcció General d'Economia, Emprenedoria i Cooperativisme  
Article 11. Nivell administratiu de la Direcció General d'Economia, Emprenedoria i Cooperativisme  
Subsecció segona. Direcció General d'Indústria i Energia  
Article 12. Competències de la Direcció General d'Indústria i Energia  
Article 13. Nivell administratiu de la Direcció General de Indústria i Energia  
Subsecció tercera. Direcció General d'Internacionalització  
Article 14. Competències de la Direcció General d'Internacionalització  
Article 15. Nivell administratiu de la Direcció General d'Internacionalització  
Subsecció quarta. Direcció General de Comerç i Consum  
Article 16. Competències de la Direcció General de Comerç i Consum  
Article 17. Nivell administratiu de la Direcció General de Comerç i Consum  
Secció segona. Secretaria Autonòmica d'Ocupació  
Article 18. Competències de la Secretaria Autonòmica d'Ocupació  
Article 19. Nivell directiu i administratiu de la Secretaria Autonòmica d'Ocupació  
Subsecció primera. Direcció General de Treball i Benestar Laboral  
  
Article 20. Competències de la Direcció General de Treball i Benestar Laboral  
Article 21. Nivell administratiu de la Direcció General de Treball i Benestar Laboral  
Capítol III. Sotssecretaria  
Article 22. Sotssecretaria  
Article 23. Secretaria General Administrativa  
Article 24. Subdirecció General del Gabinet Tècnic  
Títol III. Organització territorial  
Article 25. Direccions territorials  
Article 26. Atribucions de les direccions territorials  
Disposicions addicionals  
Primera. Funcions atribuïdes a l'INVASSAT  
Segona. Direcció Gerència del Consorci de Gestió del Centre d'Artesania de la Comunitat Valenciana  
Disposicions transitòries  
Primera. Unitats administratives  
Segona. Règim transitori de funcions de les direccions territorials del SERVEF  
Tercera. Entrada en vigor de la disposició addicional segona  
Disposició derogatòria  
Única. Normativa derogada  
Disposicions finals  
Primera. Desplegament  
Segona. Entrada en vigor  
  
  
PREÀMBUL  
  
Mitjançant el Decret 7/2015, de 29 de juny, del president de la Generalitat, modificat pel Decret 10/2015, de 7 de juliol, es van determinar les conselleries en què s'estructura l'Administració de la Generalitat, i se'ls va assignar, al mateix temps, l'àmbit competencial material que és propi de cada una.  
Aquesta norma la va completar el Decret 9/2015, de 30 de juny, del president de la Generalitat, pel que fa a les secretaries autonòmiques en què s'estructurava la Presidència de la Generalitat i les conselleries.  
En desenvolupament de l'anterior, el Decret 103/2015, de 7 de juliol, del Consell, va establir l'estructura orgànica bàsica de la Presidència i de les conselleries, i en va dissenyar el nivell directiu d'acord amb les competències assignades.  
  
Partint d'aquesta estructura orgànica bàsica, mitjançant el Decret 157/2015, de 18 de setembre, del Consell, es va aprovar el Reglament orgànic i funcional de la Conselleria d'Economia Sostenible, Sectors Productius, Comerç i Treball.  
L'aprovació del Decret 7/2016, de 4 d'agost de 2016, del president de la Generalitat, de modificació de l'esmentat Decret 9/2015, de 30 de juny, del president de la Generalitat, va fer necessari modificar l'estructura bàsica inicialment dissenyada pel Decret 103/2015, de 7 de juliol, del Consell, mitjançant l'aprovació del Decret 100/2016, de 4 d'agost, del Consell, que modificava l'estructura orgànica bàsica de la Presidència i de determinades conselleries, entre les quals està la Conselleria d'Economia Sostenible, Sectors Productius, Comerç i Treball. Així mateix, la conveniència de realitzar determinats ajustos i la necessitat d'actualitzar o completar determinades referències a l'estructura bàsica inicial, ha fet necessària l'aprovació del Decret 161/2016, de 28 d'octubre, del Consell, pel qual es modifica el Decret 103/2015, de 7 de juliol, del Consell.  
En conseqüència, de conformitat amb el que disposa l'article 64 de la Llei 5/1983, de 30 de desembre, del Consell, i fent ús de les facultats atribuïdes per l'article 28.c i f d'aquesta llei, a proposta del conseller d'Economia Sostenible, Sectors Productius, Comerç i Treball, el Consell, prèvia deliberació, en la reunió del 21 de juliol de 2017,  
  
  
DECRETE  
  
TÍTOL I  
Disposicions generals  
  
Article 1. Competències de la Conselleria d'Economia Sostenible, Sectors Productius, Comerç i Treball  
La Conselleria d'Economia Sostenible, Sectors Productius, Comerç i Treball és el departament del Consell a què correspon l'exercici de les competències en matèria d'economia sostenible, foment de l'ocupació i de l'economia social, formació professional ocupacional i contínua, intermediació en el mercat laboral, treball, indústria, energia, mineria, sectors productius, comerç interior i exterior, fires sectorials i activitats promocionals, artesania, consum, i investigació i innovació tecnològica, i que exerceix les competències que legalment té atribuïdes a aquests efectes.  
Sota la superior autoritat de la persona titular del departament, la Conselleria d'Economia Sostenible, Sectors Productius, Comerç i Treball dirigeix, impulsa i executa l'acció política i administrativa en les matèries de la seua competència.  
  
Article 2. Òrgans superiors i centres directius  
1. Sota l'autoritat de la persona titular del departament, la Conselleria d'Economia Sostenible, Sectors Productius, Comerç i Treball s'estructura en els òrgans superiors i centres directius següents:  
  
a) Secretaria Autonòmica d'Economia Sostenible, Sectors Productius i Comerç.  
b) Secretaria Autonòmica d'Ocupació.  
c) Sotssecretaria.  
d) Direcció General d'Economia, Emprenedoria i Cooperativisme.  
  
e) Direcció General d'Indústria i Energia.  
f) Direcció General d'Internacionalització.  
g) Direcció General de Comerç i Consum.  
h) Direcció General de Treball i Benestar Laboral.  
2. Adscrit a la Conselleria està l'ens de dret públic Institut Valencià de Competitivitat Empresarial (IVACE), presidit per la persona titular de la Conselleria d'Economia Sostenible, Sectors Productius, Comerç i Treball. Sota la seua dependència directa se situa la Direcció General, que assumeix les funcions de l'esmentada entitat.  
  
La direcció estratègica, l'avaluació i el control dels resultats de l'activitat de l'IVACE correspondrà a la persona titular de la Conselleria.  
  
3. D'altra banda, a través de la Secretaria Autonòmica d'Ocupació s'enquadren els organismes autònoms Servei Valencià d'Ocupació i Formació (SERVEF) i l'Institut Valencià de Seguretat i Salut en el Treball (INVASSAT).  
4. Alhora, correspon a la Conselleria d'Economia Sostenible, Sectors Productius, Comerç i Treball la tutela de la Xarxa d'Instituts Tecnològics de la Comunitat Valenciana.  
5. Per raó de l'àmbit territorial en què s'exerceixen les atribucions, els òrgans de la Conselleria es classifiquen en serveis centrals i serveis perifèrics.  
  
Article 3. Nivell administratiu  
El nivell administratiu està constituït per totes les unitats d'aquesta naturalesa dependents directament dels òrgans superiors i nivell directiu del departament.  
  
  
TÍTOL II  
Estructura i funcions dels òrgans superiors, directius i serveis centrals de la Conselleria  
  
CAPÍTOL I  
Titular de la Conselleria d'Economia Sostenible, Sectors Productius, Comerç i Treball  
  
Article 4. Atribucions de la persona titular de la Conselleria  
1. La persona titular de la Conselleria d'Economia Sostenible, Sectors Productius, Comerç i Treball és l'òrgan jeràrquic superior del departament, i exerceix totes les atribucions conferides per la Llei 5/1983, de 30 de desembre, de la Generalitat, del Consell (d'ara en avant, Llei del Consell), així com qualsevol altra que li atorgue l'ordenament jurídic en l'àmbit competencial assignat a l'esmentada conselleria.  
2. La persona titular de la conselleria, sota la superior autoritat del Consell, assumeix la representació orgànica de la Conselleria d'Economia Sostenible, Sectors Productius, Comerç i Treball davant de qualsevol tipus d'institucions públiques i privades.  
  
Article 5. Substitucions  
1. En els casos d'absència o malaltia de la persona titular del departament, s'aplicarà el que disposa l??article 12.1.i de la Llei del Consell.  
  
2. Fins que se'n resolga la substitució, les funcions de la persona titular del departament, exceptuant-ne les que li corresponen com a membre del Consell, seran exercides temporalment per les persones titulars de les secretaries autonòmiques, la Sotssecretaria i les direccions generals, seguint l'ordre relacional establert en l'article 2 d'aquest decret.  
3. Aquest ordre s'aplicarà, així mateix, a l'efecte de la seua substitució, per a les secretaries autonòmiques, la Sotssecretaria i les direccions generals.  
4. El que estableixen els paràgrafs anteriors s'entén sense perjudici del que, si és el cas, dispose la persona titular de la Conselleria mitjançant una resolució.  
  
Article 6. Gabinet  
1. El Gabinet de la persona titular de la Conselleria és la unitat de suport, assessorament i assistència immediata, de qui depén directament.  
2. El Gabinet de la persona titular de la Conselleria té a càrrec seu el manteniment de les relacions de la persona titular del departament amb els alts òrgans i institucions de la Generalitat, de l'Estat i de les altres administracions públiques, així com el desenvolupament de totes les funcions que se li encomanen.  
  
Article 7. Consell de Direcció  
1. El Consell de Direcció és l'òrgan col·legiat d'assessorament i assistència a la persona titular de la Conselleria en l'elaboració, coordinació i execució del programa d'actuacions del departament. Sota la seua presidència, el Consell de Direcció està integrat per les persones titulars de les secretaries autonòmiques, la Sotssecretaria, les direccions generals i el Gabinet del Conseller o de la Consellera, que n'exercirà la secretaria.  
2. A les sessions del Consell de Direcció podran assistir, a més, les persones responsables de centres, òrgans, unitats o ens adscrits al departament quan la persona titular de la Conselleria ho considere convenient.  
3. La persona titular de la Conselleria pot acordar, sempre que ho considere convenient, la constitució d'altres òrgans o comissions de caràcter consultiu i d'assessorament per a matèries concretes o assumptes específics amb la composició que en cada cas es determine.  
  
  
CAPÍTOL II  
Secretaries autonòmiques i òrgans directius dependents  
  
Secció primera  
Secretaria Autonòmica d'Economia Sostenible,   
Sectors Productius i Comerç  
  
Article 8. Competències de la Secretaria Autonòmica d'Economia Sostenible, Sectors Productius i Comerç  
Sota l'autoritat de la persona titular de la Conselleria, la Secretaria Autonòmica d'Economia Sostenible, Sectors Productius i Comerç assumeix les funcions que li atribueix l'article 68 de la Llei del Consell, en matèria d'economia sostenible, planificació econòmica i estadística de la Generalitat, emprenedoria, foment del cooperativisme i de l'economia social, indústria, seguretat industrial, energia i mineria, comerç interior i exterior, artesania i consum.  
Alhora, establirà les directrius generals de la política creditícia en l'àmbit de les seues competències, promovent els instruments financers relacionats amb l'economia sostenible, el cooperativisme i l'economia social que amb aquesta finalitat es constituïsquen, en coordinació amb l'Institut Valencià de Finances, d'acord amb les previsions pressupostàries oportunes.  
  
Article 9. Nivell directiu i administratiu de la Secretaria Autonòmica d'Economia Sostenible, Sectors Productius i Comerç  
1. A la Secretaria Autonòmica d'Economia Sostenible, Sectors Productius i Comerç li correspon dirigir i coordinar els centres directius que s'adscriuen sota la seua dependència, així com les unitats administratives integrades en aquests centres.  
2. Li correspon, així mateix, impulsar i coordinar la consecució dels programes i l'execució dels projectes que exercisquen els centres directius que estiguen sota la seua dependència, i també controlar i supervisar el compliment dels objectius.  
3. La Secretaria Autonòmica d'Economia Sostenible, Sectors Productius i Comerç es compon dels òrgans directius següents:  
a) Direcció General d'Economia, Emprenedoria i Cooperativisme.  
  
b) Direcció General d'Indústria i Energia.  
c) Direcció General d'Internacionalització.  
d) Direcció General de Comerç i Consum.  
  
  
Subsecció primera  
Direcció General d'Economia, Emprenedoria i Cooperativisme  
  
Article 10. Competències de la Direcció General d'Economia, Emprenedoria i Cooperativisme  
La Direcció General d'Economia, Emprenedoria i Cooperativisme assumeix les competències previstes en l'article 70 de la Llei del Consell en matèria d'estudi i avaluació de l'economia valenciana, d'orientació, planificació i seguiment de les polítiques econòmiques generals i de competitivitat sectorials i territorials, de gestió estadística, les relatives a la supervisió de mediació d'assegurances i reassegurances privades, així com la promoció de l'emprenedoria, el cooperativisme i l'economia social, el registre de cooperatives de la Comunitat Valenciana i els registres administratius d'entitats d'economia social.  
  
Alhora, establirà les directrius generals de la política creditícia en l'àmbit de les seues competències, promovent els instruments financers relacionats amb l'economia sostenible, el cooperativisme i l'economia social que amb aquest fi es constituïsquen en coordinació amb l'Institut Valencià de Finances, d'acord amb les previsions pressupostàries oportunes.  
A més, li correspon assumir les competències que, derivades de la normativa estatal en matèria d'assegurances, afecten la Comunitat Valenciana, així com qualsevol altra competència que li encomanen la persona titular de la Conselleria o de la secretaria autonòmica de què depén, o li conferisquen les disposicions vigents.  
  
Article 11. Nivell administratiu de la Direcció General d'Economia, Emprenedoria i Cooperativisme  
1 De la Direcció General d'Economia, Emprenedoria i Cooperativisme depén la Subdirecció General d'Anàlisi, Planificació i Coordinació Econòmica, a la qual correspon el desenvolupament de les competències atribuïdes a la Direcció General en matèria d'estudi, avaluació i difusió de l'economia valenciana, d'avaluació, orientació, planificació, coordinació i seguiment de les polítiques econòmiques de suport a la competitivitat socioeconòmica de la Comunitat Valenciana, en l'àmbit de les direccions generals de la Conselleria i de la Conselleria amb la resta de departaments del Consell, de la coordinació interna dels serveis de la direcció general sota la seua dependència, així com la supervisió de la mediació d'assegurances i reassegurances privades.  
  
2. La Subdirecció General d'Anàlisi, Planificació i Coordinació Econòmica s'estructura en els serveis següents:  
2.1. Servei d'Anàlisi i Avaluació Econòmica, amb l'exercici de les funcions següents:  
a) Realitzar estudis i anàlisis econòmiques de caràcter temàtic o sectorial o territorial de la Comunitat Valenciana a fi d'identificar, definir i enfortir els factors d'especialització i potencialitat sectorial i polisectorial dels motors principals de la nostra economia regional.  
  
b) Dur a terme l'elaboració documental, gestió de la participació en grups de treball i de la comunicació en el marc del procés de planificació de l'economia valenciana, de conformitat amb les directrius del Model Valencià de Desenvolupament Sostenible.  
c) Coordinar i orientar les actuacions econòmiques vinculades al procés de planificació de l'economia valenciana per part dels participants públics i privats.  
d) Vetlar per la coherència social i econòmica de les polítiques i iniciatives de millora de la competitivitat amb la política econòmica general de la Generalitat, així com avaluar l'impacte de les polítiques sectorials en el desenvolupament econòmic sostenible.  
e) Impulsar i assessorar projectes estratègics per a la promoció econòmica i la competitivitat de l'economia valenciana, orientades a la vertebració i el reforç de la cadena de valor de les seues parts integrants.  
f) Gestionar les eines de control d'execució dels indicadors i objectius macroeconòmics inclosos en la planificació de l'economia valenciana.  
g) Realitzar la gestió i explotació macroeconomètrica prospectiva de la informació econòmica disponible, a fi d'obtindre estimacions i previsions de les principals macromagnituds de l'economia valenciana en el seu conjunt.  
h) Qualsevol altra que se li encomane en relació amb les matèries que li són pròpies.  
2.2. Servei de Promoció i Coordinació de la Competitivitat Territorial, amb l'exercici de les funcions següents:  
a) Realitzar els informes d'anàlisi econòmica d'oferta programada encaminats a un millor coneixement de la conjuntura econòmica valenciana i les seues perspectives.  
b) Realitzar informes d'anàlisi i predicció econòmica a demanda específica d'altres àrees de la Generalitat, encaminats a un millor coneixement de la conjuntura econòmica valenciana i les seues perspectives.  
c) Dur a terme la difusió dels informes econòmics, a través dels canals disponibles, per als òrgans superiors de la Conselleria, resta d'àrees interessades de l'Administració de la Generalitat, així com per a tots els usuaris externs interessats.  
d) Estudiar i analitzar la incidència de la regulació en la política econòmica, fomentant-ne la millora, creant entorns de regulació favorables al creixement econòmic i a la competitivitat, tant sectorial com territorial, en un marc de política econòmica sostenible.  
e) Qualsevol altra que se li encomane en relació amb les matèries que li són pròpies.  
3. Alhora, de la Direcció General d'Economia, Emprenedoria i Cooperativisme depén la Subdirecció General d'Estadística, a la qual correspon el desenvolupament de les funcions en matèria estadística atribuïdes a la Direcció General, d'acord amb les directrius, els plans i els programes aprovats en el marc normatiu vigent. Així mateix, li correspon dirigir, planificar, coordinar i supervisar l'activitat dels serveis que estan sota la seua dependència.  
4. La Subdirecció General d'Estadística s'estructura en els serveis següents:  
4.1. Servei de Coordinació, Planificació i Difusió Estadística, amb l'exercici de les funcions següents:  
a) Impulsar les tasques de coordinació i planificació estadística de la Comunitat Valenciana assignades a la Direcció General en aplicació de la normativa vigent.  
b) Donar suport permanentment a l'activitat i gestió del règim intern dels òrgans col·legiats de l'organització estadística de la Comunitat Valenciana.  
c) Elaborar l'informe preceptiu de convenis de contingut estadístic a subscriure per les conselleries, organismes i empreses de la Generalitat, i impulsar la cooperació amb altres administracions públiques o ens privats en matèria estadística.  
d) Prestar suport a l'elaboració, adaptació i manteniment de normes, classificacions, codis i nomenclatures a utilitzar per l'organització estadística de la Comunitat Valenciana.  
e) Dur a terme l'atenció a usuaris externs, promoció estadística i prospectiva de demanda, així com estudis de satisfacció d'usuaris i gestió del Centre de Documentació i Informació Estadística.  
  
f) Elaborar obres de recopilació i divulgació estadística i dur a terme el manteniment del Banc de Dades Territorial de la Comunitat Valenciana.  
g) Qualsevol altra que se li encomane en relació amb les matèries que li són pròpies.  
4.2. Servei d'Estadístiques Econòmiques, Demogràfiques i Socials, amb l'exercici de les funcions següents:  
a) Elaborar el disseny i l'execució d'estadístiques econòmiques, demogràfiques i socials assignades a la Direcció General en el Pla Valencià d'Estadística vigent.  
b) Dur a terme la sistematització i implementació de procediments i instruments per a control i la millora contínua de la qualitat de la producció estadística oficial.  
c) Impulsar la política d'arxius i registres administratius com a fonts d'informació estadística que correspon a la Direcció General i col·laboració en la creació i manteniment d'infraestructura de directoris i marcs de mostreig, basant-se en la gestió d'un sistema de registres que integre, amb fins exclusivament estadístics, la informació administrativa i estadística disponible.  
d) Elaborar propostes de noves estadístiques conjunturals i estructurals, indicadors, panells i estadístiques de síntesi que completen i actualitzen l'oferta d'informació estadística pública valenciana i gestió tècnica i administrativa associada per a l'eventual incorporació als instruments de planificació estadística de la Comunitat Valenciana.  
  
e) Proporcionar assistència tècnica a les unitats estadístiques de la Generalitat en la utilització de mètodes i estàndards estadístics.  
f) Qualsevol altra que se li encomane en relació amb les matèries que li són pròpies.  
5. Així mateix, de la Direcció General d'Economia, Emprenedoria i Cooperativisme depén la Subdirecció General d'Economia Social i Emprenedoria, a la qual correspon el desenvolupament de les competències atribuïdes a la Direcció General en matèria de promoció de l'emprenedoria i de l'economia social a la Comunitat Valenciana, en totes les modalitats i col·lectius, particularment en el cas de les cooperatives i les societats laborals, i que portarà a terme les actuacions de registre, comunicació, foment i suport públic als dits col·lectius.  
  
6. La Subdirecció General d'Economia Social i Emprenedoria s'estructura en els serveis següents:  
6.1. Servei de Foment del Cooperativisme i Economia Social, amb l'exercici de les funcions següents:  
a) Exercir les competències de la Generalitat en matèria d'assessorament, inscripció, fiscalització i, si és el cas, intervenció de societats cooperatives.  
b) Exercir les funcions registrals atribuïdes a l'Oficina Central del Registre de Cooperatives de la Comunitat Valenciana, així com les de coordinació de les oficines del registre, vigilància, formació, estadística i publicació també atribuïdes a aquest.  
c) Atendre la Secretaria Tècnica i tramitació administrativa de les competències del Consell Valencià del Cooperativisme.  
d) Exercir les competències registrals i les altres administratives no atribuïdes expressament a altres òrgans de la Generalitat, en relació amb les mutualitats de previsió social no integrades en la Seguretat Social.  
  
e) Exercir les funcions en matèria de qualificació administrativa i registre de societats laborals.  
f) Gestionar en el seu àmbit funcional el seguiment i control de les mesures de foment de l'economia social.  
g) Tramitar expedients sancionadors en matèria de cooperatives, societats laborals i mutualitats de previsió no integrades en la Seguretat Social, quan no corresponga a un altre òrgan o unitat.  
h) Qualsevol altra que se li encomane en relació amb les matèries que li són pròpies.  
6.2. Servei de Foment de l'Emprenedoria, amb l'exercici de les funcions següents:  
a) Fomentar la cultura emprenedora, l'esperit empresarial i l'autoocupació.  
b) Elaborar propostes per al desenvolupament de  
polítiques públiques i programes de foment de l'emprenedoria.  
c) Preparar, en col·laboració amb el SERVEF, disposicions normatives en matèria de foment de l'autoocupació i de l'emprenedoria.  
d) Efectuar la prospecció financera de vies de finançament per a les polítiques de suport a l'emprenedoria.  
e) Dur a terme anàlisi d'experiències en el marc de la Unió Europea sobre programes de suport a l'emprenedoria.  
f) Fomentar la responsabilitat social empresarial.  
g) Impulsar mesures a favor de les dones emprenedores, joves i persones treballadores afectades per expedients de regulació d'ocupació i donar-hi suport.  
h) Efectuar la coordinació, orientació i supervisió de totes les polítiques actives d'ocupació, a fi d'enfocar-les a afavorir la iniciativa i l'emprenedoria empresarial.  
i) Supervisar l'activitat de tots els departaments de la Generalitat amb competències en matèria d'emprenedoria i autoocupació.  
j) Donar suport a les persones emprenedores i a les empreses naixents, per mitjà de l'oferta de serveis especialitzats i assessorament.  
k) Dur a terme la creació d'una xarxa de centres de difusió i informació, així com l'organització d'esdeveniments i campanyes de promoció per al foment de la iniciativa empresarial.  
l) Impulsar accions que permeten aprofitar la infraestructura dels centres SERVEF d'ocupació, centres de formació professional i projectes de formació en alternança amb l'ocupació per a convertir-los en centres d'estímul i suport a l'emprenedoria.  
m) Elaborar informes d'execució i estadístiques per a l'anàlisi de resultats dels programes de promoció i suport a l'emprenedoria.  
n) Qualsevol altra que se li encomane en relació amb les matèries que li són pròpies.  
  
Subsecció segona  
Direcció General d'Indústria i Energia  
  
Article 12. Competències de la Direcció General d'Indústria i Energia  
  
La Direcció General d'Indústria i Energia assumeix les competències previstes en l'article 70 de la Llei del Consell, en matèria d'indústria, seguretat industrial, i l'elaboració, gestió i execució d'actuacions per al desenvolupament i foment dels sectors energètic i miner, i totes aquelles altres que la persona titular de la Conselleria expressament li delegue en matèria d'empresa, investigació industrial i innovació, parcs tecnològics i coordinació de la Xarxa d'Instituts Tecnològics, en coordinació amb l'IVACE.  
Així mateix, li correspondrà qualsevol altra competència que li encomane la persona titular de la secretaria autonòmica de què depén o li conferisquen les disposicions vigents.  
  
Article 13. Nivell administratiu de la Direcció General d'Indústria i Energia  
1. De la Direcció General d'Indústria i Energia depén la Subdirecció General d'Indústria, a la qual correspon el desenvolupament de les competències atribuïdes a la Direcció General i en especial la supervisió i coordinació de totes aquelles corresponents als serveis que estan sota la seua dependència.  
2. La Subdirecció General d'Indústria s'estructura en els serveis següents:  
2.1. Servei de Planificació i Ordenació Industrial, amb l'exercici de les funcions següents:  
a) Elaborar estudis i propostes normatives, així com dur a terme la coordinació, suport i seguiment de l'ordenació i planificació estratègica del Consell en matèria d'indústria.  
b) Impulsar i desenvolupar actuacions de millora de l'organització i gestió de les empreses industrials.  
c) Dur a terme la programació, gestió, promoció, seguiment i avaluació dels plans, programes, projectes i altres actuacions de foment i desenvolupament de la política industrial, especialment els encaminats a millorar la competitivitat dels sectors i al foment de la creació d'empreses innovadores.  
d) Efectuar la identificació, caracterització, anàlisi estratègica, promoció i diversificació dels sectors industrials  
e) Dur a terme la proposta, avaluació, gestió i seguiment de convenis en matèries pròpies de les seues funcions.  
f) Efectuar la coordinació i el seguiment del Registre Integrat Industrial.  
g) Efectuar la coordinació i el seguiment de la informació que, sobre ordenació i planificació industrial, s'interrelacione amb la territorial, mediambiental, urbanística, sanitària i qualssevol altres.  
h) Dur a terme l'elaboració de normes de rang legal i reglamentari en matèria d'àrees industrials, sense perjudici de les polítiques de promoció i foment que en aquesta matèria té atribuïdes l'IVACE.  
i) Qualsevol altra que se li encomane en relació amb les matèries que li són pròpies.  
2.2. Servei de Qualitat i Control Industrial, Vehicles i Metrologia, amb l'exercici de les funcions següents:  
a) Dur a terme la planificació, coordinació, seguiment i control de les actuacions relatives a la qualitat i seguretat dels establiments, equipaments, aparells i productes industrials, així com de vehicles de motor.  
b) Efectuar la proposta, avaluació, gestió i seguiment de convenis i altres instruments de col·laboració amb institucions públiques i privades en matèria de qualitat i control industrial.  
c) Promoure iniciatives normatives, plans d'actuació i coordinació en el seu àmbit competencial.  
d) Dur a terme la col·laboració, seguiment i desenvolupament de programes i actuacions en matèria de qualitat i seguretat industrial.  
e) Elaborar informes i propostes sobre resolució d'expedients, procediment, organització, ordenació procedimental i normativa en matèria de qualitat i seguretat industrial.  
f) Establir les condicions per a l'acreditació del compliment dels requisits que han de reunir professionals i empreses que es dediquen a executar, mantindre, reparar o revisar instal·lacions, equips o aparells regulats pels reglaments tècnics de seguretat industrial.  
g) Actualitzar i mantindre els registres autonòmics constituïts en matèria de seguretat industrial, així com la gestió de les bases de dades sobre registres especials que siguen de la seua competència.  
h) Dur a terme la coordinació i el seguiment d'actuacions de les entitats d'inspecció i control reglamentari en l'aplicació dels reglaments tècnics i les normes de seguretat industrial.  
i) Realitzar les actuacions necessàries per a l'autorització, seguiment i control d'agents implicats en el control metrològic de l'Estat.  
  
j) Habilitar i controlar els laboratoris d'assaig i contrast d'objectes fabricats amb metalls preciosos.  
k) Realitzar les actuacions necessàries per a l'autorització, seguiment i control de les estacions d'inspecció tècnica de vehicles dins del seu àmbit competencial.  
l) Qualsevol altra que se li encomane en relació amb les matèries que li són pròpies.  
3. De la Direcció General d'Indústria i Energia depén la Subdirecció General d'Energia i Mines, a la qual correspon el desenvolupament de les competències atribuïdes en matèria d'energia i mines al mencionat centre directiu i, en especial, la supervisió i coordinació de totes aquelles corresponents als serveis que estan sota la seua dependència.  
  
4. La Subdirecció General d'Energia i Mines s'estructura en els serveis següents:  
4.1. Servei d'Energia, amb l'exercici de les funcions següents en matèria del sector energètic i d'instal·lacions radioactives i rajos X:  
a) Proposar i participar en el desplegament normatiu, l'elaboració de plans, programes i estudis relatius a les matèries assignades, així com en el seu control i seguiment.  
b) Dur a terme l'elaboració i proposta de criteris de planificació de la informació, inspecció i supervisió relatives als sectors d'activitat de les matèries que té atribuïdes; assessorament i coordinació de les unitats territorials en aquesta funció, i realització del seguiment, anàlisi i avaluació de la seua execució.  
c) Dur a terme l'elaboració d'informes i propostes sobre resolució d'expedients administratius en les matèries que té assignades.  
  
d) Dur a terme l'elaboració d'estudis i propostes sobre procediments administratius en les matèries que té atribuïdes.  
e) Efectuar la proposta, avaluació, gestió i seguiment de convenis i altres instruments de cooperació amb administracions públiques i altres institucions públiques i privades, en les matèries que se li han assignat.  
  
f) Efectuar la proposta, avaluació, gestió i seguiment d'actuacions de suport i foment d'actuacions en les matèries que té atribuïdes.  
  
g) Proposar criteris de planificació de les infraestructures energètiques corresponents a l'àmbit territorial de la Comunitat Valenciana.  
h) Realitzar propostes per al disseny de les polítiques energètiques a aplicar a la Comunitat Valenciana i elaborar les iniciatives normatives, en el marc de les competències de l'Administració de la Generalitat en matèria d'energia elèctrica, hidrocarburs i eficiència energètica.  
i) Qualsevol altra que se li encomane en relació amb les matèries que li són pròpies.  
4.2. Servei de Mines, amb l'exercici de les funcions següents:  
a) Desenvolupar les funcions de caràcter tècnic relatives a la planificació, impuls, assessorament, coordinació, seguiment, anàlisi, control i avaluació de les actuacions en matèria de mines i de seguretat minera i pirotècnica.  
b) Dur a terme l'elaboració i proposta de criteris de planificació de la informació, inspecció i supervisió relatives a l'ordenació tècnica de les exploracions i investigació mineres, aprofitament de jaciments miners, aigües minerals i termals i, en general, dels recursos naturals existents, així com en matèria d'explosius i pirotècnia; assessorament i coordinació de les unitats territorials en aquesta funció, i realització del seguiment, anàlisi i avaluació de la seua execució.  
  
c) Participar en l'elaboració de propostes normatives, plans d'actuació, coordinació i control en les matèries que se li han assignat.  
  
d) Efectuar la proposta, avaluació, gestió i seguiment de convenis i altres instruments de cooperació amb administracions públiques i altres institucions públiques i privades, en les matèries que se li han assignat.  
  
e) Participar, en matèria de mines, en les propostes per a la centralització del Registre Integrat Industrial, així com per a la seua actualització i manteniment.  
f) Dur a terme l'elaboració d'informes i propostes sobre resolució d'expedients, procediment, organització i ordenació en matèria de mines i de seguretat minera i pirotècnia.  
g) Qualsevol altra que se li encomane en relació amb les matèries que li són pròpies.  
  
Subsecció tercera  
Direcció General d'Internacionalització  
  
Article 14. Competències de la Direcció General d'Internacionalització  
1. La Direcció General d'Internacionalització assumeix les competències previstes en l'article 70 de la Llei del Consell, en matèria d'elaboració, gestió i execució d'actuacions per al desenvolupament i foment del comerç exterior, defensa de la internacionalització dels sectors empresarials de la Comunitat Valenciana i de la seua projecció i defensa en el mercat global, així com qualsevol altra competència que li encomanen la persona titular de la Conselleria o de la secretaria autonòmica de què depén, o li conferisquen les disposicions vigents.  
2. En particular, li correspon l'exercici de les competències següents en matèria d'internacionalització:  
a) Dur a terme el posicionament de la Comunitat Valenciana en el mercat global de forma integral.  
b) Dissenyar i executar programes destinats a incrementar la internacionalització i millorar la posició competitiva dels sectors productius de la Comunitat Valenciana en els mercats exteriors.  
c) Dirigir i executar les actuacions encaminades a la captació d'inversions, en especial aquelles que tinguen un major efecte multiplicador per a l'economia valenciana, així com les que afavorisquen la creació de llocs de treball de forma directa o indirecta.  
d) Dissenyar i executar programes d'implantació d'empreses de la Comunitat Valenciana en l'exterior que no comporten pèrdua d'ocupació o deslocalització.  
e) Promocionar instruments de finançament i de mesures de suport per a les empreses que tinguen com a objecte la internacionalització a través del disseny, gestió i avaluació dels seus programes d'ajudes.  
f) Procurar l'increment dels recursos humans especialitzats en internacionalització de la Comunitat Valenciana.  
g) Analitzar el teixit empresarial i traslladar-hi les tendències i claus de l'escenari internacional per a identificar oportunitats de negoci.  
h) Dur a terme l'elaboració i el desenvolupament de plans de sensibilització, divulgació i formació en matèria d'internacionalització.  
i) Efectuar la planificació, coordinació i execució de les actuacions del Consell en matèria d'internacionalització dels sectors productius de la Comunitat Valenciana.  
j) Dissenyar i posar en marxa noves infraestructures en l'exterior que servisquen de suport a les iniciatives d'internacionalització dels sectors productius i de la Comunitat Valenciana.  
k) Potenciar la col·laboració entre les distintes institucions de la Comunitat Valenciana implicades en processos d'internacionalització amb l'objecte d'aprofitar les sinergies existents.  
l) Organitzar la presentació dels productes i empreses de la Comunitat Valenciana en fires comercials i altres esdeveniments promocionals celebrats en l'exterior i donar-hi suport.  
m) Fomentar la cooperació i impuls de plans d'actuació conjunts amb organismes i entitats públics i privats internacionals.  
n) Desenvolupar convenis i acords de col·laboració amb entitats públiques i privades, quan incidisquen sobre el desenvolupament de les polítiques d'internacionalització del Consell.  
  
Article 15. Nivell administratiu de la Direcció General d'Internacionalització  
De la Direcció General d'Internacionalització depén la Subdirecció General d'Internacionalització, a la qual correspon el desenvolupament de les competències atribuïdes a la Direcció General, la planificació, coordinació i supervisió de l'activitat de les unitats que estan sota la seua dependència, la gestió dels instruments d'ajuda dirigits a promoure la internacionalització de les empreses valencianes, així com qualsevol altra que se li encomane en relació amb les matèries que li són pròpies.  
  
  
  
Subsecció quarta  
Direcció General de Comerç i Consum  
  
Article 16. Competències de la Direcció General de Comerç i Consum  
  
1. La Direcció General de Comerç i Consum exerceix les competències previstes en l'article 70 de la Llei del Consell, en matèria d'ordenació territorial de l'activitat comercial a la Comunitat Valenciana, comerç interior, artesania i protecció i defensa de les persones consumidores i usuàries, així com qualsevol altra competència que li encomanen la persona titular de la Conselleria o de la secretaria autonòmica de què depén, o li conferisquen les disposicions vigents.  
2. A la persona titular de la Direcció General de Comerç i Consum li correspon l'expedició del document de qualificació artesana.  
  
  
Article 17. Nivell administratiu de la Direcció General de Comerç i Consum  
1. De la Direcció General de Comerç i Consum depén la Subdirecció General de Comerç i Consum, que té les funcions següents:  
  
a) Dur a terme l'elaboració de mesures encaminades a l'execució de la política de promoció del comerç i la defensa de les persones consumidores i usuàries, així com la política de preus de la Generalitat que té atribuïda la Direcció General.  
b) Supervisar la redacció d'informes i de propostes en matèria normativa relacionades amb les competències de la Direcció General.  
c) Coordinar la gestió i el desenvolupament de plans i instruments de cooperació i formació en matèria de defensa de les persones consumidores, així com la promoció del moviment associatiu.  
d) Potenciar, en matèria d'arbitratge de consum, la resolució de conflictes entre les persones consumidores i usuàries i les empreses i professionals, impulsar i donar suport tècnic i coordinar les juntes arbitrals de consum a la Comunitat Valenciana, incloent-hi l'arbitratge virtual.  
  
e) Supervisar les actuacions de vigilància i control del compliment de les normes en matèria de comerç i de defensa de les persones consumidores i usuàries, aplicant-hi mesures correctores de les conductes contràries a la normativa vigent en aqueixes matèries.  
f) Dur a terme l'elaboració de propostes per a la reforma, modernització, millora o implantació i, si és el cas, autorització d'estructures comercials amb impacte territorial.  
2. La Subdirecció General de Comerç i Consum s'estructura en els serveis següents:  
2.1. Servei de Promoció del Comerç, Consum i Artesania amb l'exercici de les funcions següents:  
a) Adoptar mesures encaminades al foment i el desenvolupament sostenible del comerç interior, així com la promoció de canals de comercialització de productes valencians.  
b) Desenvolupar actuacions que garantisquen la promoció del comerç urbà i que impulsen la compra de proximitat i el consum responsable.  
c) Promoure programes de formació i participació en el sector del comerç.  
d) Impulsar la cooperació i l'associacionisme col·laboratiu en els sectors de comerç i consum, i prestar-los el suport que puguen necessitar per al compliment dels seus fins.  
e) Tutelar, promocionar i impulsar l'activitat de les cambres oficials de comerç, indústria, serveis i navegació, i coordinar i impulsar les institucions firals de la Comunitat Valenciana.  
f) Gestionar convenis i altres instruments de cooperació amb institucions públiques i privades, en matèria de promoció i innovació comercial i artesanal.  
g) Elaborar informes i propostes sobre resolució d'expedients, procediments i organització en matèria de comerç, així com per a la modernització i consolidació de les activitats comercials i artesanes.  
  
h) Fomentar programes de qualitat en el comerç que generen confiança en les persones consumidores i que aporten plusvàlua social, així com l'elaboració de codis de bones pràctiques.  
i) Potenciar la cooperació interadministrativa a fi d'aconseguir acostar l'Administració a la ciutadania a través de la Xarxa d'Agències per al Foment de la Innovació Comercial (Xarxa AFIC) i les oficines municipals d'informació al consumidor (OMIC), així com el desenvolupament procedimental per a la seua acreditació.  
j) Qualsevol altra que se li encomane en relació amb les matèries que li són pròpies.  
2.2. Servei de Defensa de les Persones Consumidores i Arbitratge de Consum, amb l'exercici de les funcions següents:  
a) Gestionar i desenvolupar plans i instruments de cooperació amb institucions públiques i privades, en matèria de defensa dels drets de les persones consumidores i usuàries.  
b) Desenvolupar un pla de formació en consum responsable, solidari i sostenible, tant en l'escola com en col·laboració amb el moviment consumidorista, així com elaborar informació sobre l'adequat ús i consum dels béns i serveis posats a disposició de les persones consumidores i usuàries en el mercat.  
c) Promoure un moviment associatiu solidari, col·laboratiu i democràtic que genere confiança i contribuïsca al bé comú de la ciutadania com a persones consumidores i usuàries.  
d) Custodiar i gestionar el Registre Públic d'Associacions de Persones Consumidores i Usuàries de la Comunitat Valenciana.  
e) Potenciar la resolució de conflictes entre les persones consumidores i usuàries i les empreses i professionals a través de la mediació i l'arbitratge.  
f) Impulsar, donar suport tècnicament i coordinar les juntes arbitrals de consum a la Comunitat Valenciana, així com desenvolupar plans de  
formació i acreditació de les i dels àrbitres, i mantindre el cens d'empreses i professionals adherits al sistema.  
g) Potenciar l'arbitratge virtual de consum en les juntes arbitrals de consum de la Comunitat Valenciana, així com l'arbitratge turístic.  
h) Coordinar i col·laborar amb els departaments de la Generalitat en matèria d'habitatge, agències de viatge i transports, amb els quals es comparteixen les comissions arbitrals sectorials, integrades en les juntes arbitrals de consum de la Comunitat Valenciana.  
i) Impulsar convenis de col·laboració en matèria d'arbitratge de consum amb altres institucions i entitats.  
j) Qualsevol altra que se li encomane en relació amb les matèries que li són pròpies.  
2.3. Servei d'Inspecció del Comerç, Consum i Artesania, amb l'exercici de les funcions següents:  
a) Realitzar accions informatives i de prevenció sobre les obligacions dels operadors i operadores.  
b) Efectuar actuacions de vigilància i control del compliment de les normes dictades en matèria de comerç, artesania i de defensa de les persones consumidores i usuàries.  
c) Aplicar mesures correctores de les conductes contràries a la normativa vigent en matèria de comerç, artesania i de defensa de les persones consumidores i usuàries.  
d) Coordinar les accions d'inspecció i de col·laboració amb els òrgans de defensa de la competència.  
e) Realitzar actuacions que potencien la transparència del mercat.  
f) Gestionar la xarxa d'alertes, desenvolupant accions de control, avaluació d'anàlisi, introducció de productes i gestió de les notificacions nacionals i europees a la Comunitat Valenciana, així com intercanvi d'informació i pla d'anàlisi de riscos.  
g) Coordinar amb els cossos i forces de seguretat les actuacions sobre situacions que comporten un risc per a les persones consumidores i usuàries.  
h) Coordinar i donar suport a les actuacions en matèria d'informació desenvolupades per les entitats locals.  
i) Coordinar els procediments sancionadors de les matèries pròpies de la Direcció General.  
j) Qualsevol altra que se li encomane en relació amb les matèries que li són pròpies.  
2.4. Servei d'Ordenació i Planificació del Comerç, Consum i Artesania, amb l'exercici de les funcions següents:  
a) Redactar informes i propostes en matèria normativa relacionades amb les competències de la Direcció General.  
b) Implementar propostes de planificació territorial del comerç per a l'èxit d'una estructura comercial equilibrada entre formats i àrees comercials funcionals.  
c) Desenvolupar plans d'actuació, coordinació i control en matèria d'establiment i utilització dels espais comercials, que garantisca un model comercial, equilibrat, sostenible i de proximitat.  
d) Elaborar propostes per a la reforma, modernització, millora o implantació i, si és el cas, autorització d'estructures comercials amb impacte territorial.  
e) Desenvolupar plans de millora de l'eficiència comercial i mediambiental dels mercats municipals i dels mercats de venda no sedentària.  
f) Gestionar i difondre la informació en matèria de comerç, consum i artesania.  
g) Elaborar anàlisis i estudis en comerç, consum i artesania.  
h) Realitzar anàlisis i estudis sobre els models d'aplicació als horaris comercials, així com desenvolupar polítiques que vetlen per la conciliació dels interessos de la totalitat d'agents implicats: persones empresàries, treballadores autònomes, empleades i consumidores.  
i) Elaborar mesures encaminades a l'execució de la política de preus de la Generalitat i la tramitació, informació i redacció de propostes de resolució dels expedients en matèria de preus.  
j) Qualsevol altra que se li encomane en relació amb les matèries que li són pròpies.  
  
  
Secció segona  
Secretaria Autonòmica d'Ocupació  
  
Article 18. Competències de la Secretaria Autonòmica d'Ocupació  
Sota l'autoritat de la persona titular de la Conselleria, la Secretaria Autonòmica d'Ocupació assumeix les funcions que li atribueix l'article 68 de la Llei del Consell, en matèria de treball, seguretat i salut laboral, foment de l'ocupació, conciliació laboral, inspecció de treball, intermediació en el mercat laboral i relacions laborals.  
  
Article 19. Nivell directiu i administratiu de la Secretaria Autonòmica d'Ocupació  
1. A la Secretaria Autonòmica d'Ocupació li correspon dirigir i coordinar els centres directius que s'adscriuen sota la seua dependència, així com les unitats administratives integrades en aquests.  
2. Li correspon, així mateix, impulsar i coordinar la consecució dels programes i l'execució dels projectes que exercisquen els centres directius que estiguen sota la seua dependència, i controlar i supervisar el compliment dels objectius.  
3. La Secretaria Autonòmica d'Ocupació es compon dels òrgans directius següents:  
a) La Direcció General del Servei Valencià d'Ocupació i Formació (SERVEF), que exercirà la persona titular de la Secretaria Autonòmica d'Ocupació, assumint les funcions que li atribueix la Llei 3/2000, de 17 d'abril, per la qual es crea el SERVEF i la normativa que la desplega.  
  
b) La Direcció General de Treball i Benestar Laboral.  
  
Subsecció primera  
Direcció General de Treball i Benestar Laboral  
  
Article 20. Competències de la Direcció General de Treball i Benestar Laboral  
1. La Direcció General de Treball i Benestar Laboral exercirà les competències previstes en l'article 70 de la Llei del Consell, en matèria de treball, conciliació laboral, inspecció de treball i relacions laborals, així com qualsevol altra competència que li encomanen la persona titular de la Conselleria o de la secretaria autonòmica de què depén, o li conferisquen les disposicions vigents.  
2. En particular, li corresponen les funcions següents:  
a) Exercir com a autoritat laboral a la Comunitat Valenciana.  
b) Regular les condicions individuals i col·lectives de treball en els casos que legalment corresponga.  
c) Resoldre els expedients sancionadors de l'ordre social i de prevenció de riscos laborals.  
d) Exercir les funcions de mediació, arbitratge i conciliació laboral i d'oficina pública de registre d'actes electorals sindicals, així com les competències de l'exercici d'autoritat pública.  
e) Gestionar els registres administratius d'associacions empresarials, sindicals, de persones treballadores autònomes, d'empreses acreditades del sector de la construcció, d'empreses de treball temporal, el registre dels convenis col·lectius de treball i la inspecció i, si és el cas, sanció.  
f) Executar les disposicions d'aplicació en l'àmbit de persones treballadores autònomes.  
g) Exercir les competències atribuïdes a la Comunitat Valenciana en l'àmbit del benestar laboral de persones treballadores.  
h) Dur a terme les actuacions tendents a garantir una acció coordinada en el servei públic de la Inspecció de Treball i Seguretat Laboral a la Comunitat Valenciana  
i) Prestar assistència tècnica i pressupostària al Consell del Treball Autònom de la Comunitat Valenciana.  
j) Qualsevol altra que se li encomane en relació amb les matèries que li són pròpies.  
  
Article 21. Nivell administratiu de la Direcció General de Treball i Benestar Laboral  
1. De la Direcció General de Treball i Benestar Laboral depén la Subdirecció General de Relacions Laborals, que exerceix les funcions següents:  
a) Executar la legislació laboral de l'Estat.  
b) Ordenar, en el seu àmbit funcional, l'actuació de la Inspecció de Treball, així com tramitar els expedients sancionadors de l'ordre social i de prevenció de riscos laborals.  
c) Exercir les facultats transferides a la Generalitat en matèria de representació col·lectiva i dret de reunió de les persones treballadores.  
  
d) Fomentar l'increment de la productivitat a través d'estudis, assessoraments i resolucions sobre sistemes d'organització del treball i relacions humanes en els centres de treball.  
e) Exercir les competències atribuïdes a la Generalitat en matèria d'oci i temps lliure de les persones treballadores.  
f) Exercir les competències que comporten l'exercici d'autoritat pública, les de l'Oficina Pública Autonòmica de Registre d'Actes d'Eleccions a òrgans de representació del personal en l'empresa i a òrgans de representació del personal empleat públic, així com les d'inspecció i, si és el cas, sanció.  
g) Donar suport tècnicament i administrativament al Consell Tripartit per al desenvolupament de les relacions laborals i la negociació col·lectiva de la Comunitat Valenciana.  
h) Qualsevol altra que se li encomane en relació amb les matèries que li són pròpies.  
2. A la Subdirecció General de Relacions Laborals li correspon dirigir, planificar, coordinar i supervisar l'activitat del Servei de Relacions Laborals i Gestió de Programes i del Servei d'Ordenació Laboral, que s'enquadren sota la seua dependència amb les funcions següents:  
  
2.1. Servei de Relacions Laborals i Gestió de Programes.  
a) Executar les disposicions i normes legals en matèria de relacions individuals i col·lectives de treball, i proposar-ne el desenvolupament.  
b) Tramitar els expedients atribuïts a l'autoritat laboral en matèria de mobilitat geogràfica, quan no siguen competència de les direccions territorials.  
c) Gestionar la tramitació del calendari de festes laborals en l'àmbit local i de festes pròpies de la Comunitat Valenciana.  
d) Tramitar expedients de regulació d'ocupació que afecten distints centres de treball d'una mateixa empresa, ubicats en més d'una província dins de l'àmbit de la Comunitat Valenciana, així com aquells que per la seua importància avoque les direccions territorials.  
e) Gestionar l'autorització i registre de les empreses de treball temporal que no siguen competència de les direccions territorials.  
f) Exercir totes les funcions atribuïdes per la legislació vigent a l'Oficina Pública Autonòmica de Registre d'Actes d'Eleccions a òrgans de representació del personal en l'empresa i a òrgans de representació del personal empleat públic, regular, en execució de la legislació de l'Estat, tots els processos electorals sindicals, i determinar la representativitat de les organitzacions sindicals.  
g) Exercir la coordinació dels serveis de mediació, arbitratge i conciliació laboral en les relacions individuals i col·lectives de treball.  
  
h) Exercir les facultats en matèria de vagues, tancaments patronals i conflictes col·lectius que afecten més d'una província, dins de l'àmbit territorial de la Comunitat Valenciana.  
i) Realitzar estudis i informes sobre diferents aspectes vinculats a les relacions laborals, a través de la gestió de la informació jurídica i econòmica de les empreses i sectors econòmics presents en l'economia valenciana.  
j) Exercir les funcions en matèria de registre de convenis col·lectius de treball i acords col·lectius d'àmbit de la Comunitat Valenciana.  
  
k) Exercir les funcions inherents a l'Oficina Pública de Depòsit d'Estatuts de les organitzacions de treballadors i funcionaris, de les associacions empresarials i professionals d'àmbit de comunitat autònoma, així com el Registre Autonòmic d'Associacions de Treballadors i Treballadores Autònoms.  
l) Exercir les funcions administratives en matèria d'autorització i registre de les empreses acreditades del sector de la construcció.  
m) Elaborar els projectes de normes per les quals s'aproven les bases i convocatòries que regulen les ajudes i subvencions, la competència de gestió de les quals exerceix la Direcció General.  
n) Tramitar les propostes de contractació administrativa de la Direcció General.  
o) Dur a terme la gestió, seguiment, avaluació i control dels programes d'ajudes i incentius inclosos en les activitats de foment competència de la Direcció General.  
p) Efectuar la coordinació i el seguiment dels programes europeus que afecten les competències assignades a aquest centre directiu.  
q) Qualsevol altra que se li encomane en relació amb les matèries que li són pròpies.  
2.2. Servei d'Ordenació Laboral  
a) Executar les disposicions i normes legals en matèria de prevenció de riscos laborals, la competència de les quals no estiga atribuïda a l'INVASSAT.  
b) Executar les disposicions i normes d'aplicació en l'àmbit de la igualtat en les relacions laborals i el benestar laboral.  
c) Gestionar l'autorització i registre de les persones delegades de prevenció de riscos laborals.  
d) Gestionar l'autorització i registre d'entitats de prevenció de riscos laborals.  
e) Proposar actuacions en l'àmbit de la coordinació i actuació de la Inspecció de Treball i Seguretat Social.  
f) Exercir les disposicions que s'establisquen en l'àmbit de la coordinació amb la Inspecció de Treball i Seguretat Social.  
g) Realitzar els informes que se li encomanen en l'àmbit de l'actuació i coordinació amb la Inspecció de Treball i Seguretat Social.  
  
h) Tramitar expedients sancionadors en l'ordre social.  
i) Tramitar expedients sancionadors en matèria de prevenció de riscos laborals.  
j) Efectuar la gestió i seguiment dels ingressos provinents dels procediments sancionadors en matèria competència d'aquesta direcció general, així com el control de la recaptació per ingressos indeguts i reintegraments de subvencions.  
k) Dur a terme la gestió, seguiment i avaluació dels instruments de coordinació amb la Inspecció de Treball i Seguretat Social, d'acord amb les instruccions que reba.  
l) Exercir les funcions atribuïdes a la Generalitat en matèria d'oci i temps lliure de les persones treballadores.  
m) Coordinar d'acord amb les instruccions que s'establisquen l'actuació de les direccions territorials en matèria sancionadora.  
n) Gestionar les competències atribuïdes en matèria de treball autònom a la Direcció General.  
o) Proporcionar suport administratiu i tècnic en les altres tasques i funcions derivades de les anteriors.  
p) Qualsevol altra que se li encomane en relació amb les matèries que li són pròpies.  
  
  
CAPÍTOL III  
Sotssecretaria  
  
Article 22. Sotssecretaria  
1. Sota la dependència directa de la persona titular de la Conselleria, la Sotssecretaria té encomanades les competències i funcions establides per l'article 69 de la Llei del Consell, respecte a la Conselleria d'Economia Sostenible, Sectors Productius, Comerç i Treball. També li correspon l'exercici de la potestat disciplinària pel que fa al personal adscrit a la Conselleria, excepte en el supòsit que la sanció proposada siga la de separació del servei.  
2. En especial, té atribuïdes les competències següents:  
a) Dirigir el Registre General, així com coordinar, supervisar i controlar l'organització i el funcionament de tots els centres, serveis i unitats dependents de la Conselleria.  
b) Organitzar i controlar els assumptes generals i l'actualització periòdica de l'inventari de béns i material, així com la gestió i l'emmagatzematge de totes les dades i documentació que siguen necessàries per al funcionament correcte dels serveis.  
c) Tramitar els expedients de contractació i de responsabilitat patrimonial.  
d) Gestionar i coordinar els convenis i acords de col·laboració que hagen de proposar-se al Consell per a la seua subscripció amb entitats públiques o privades.  
e) Elaborar la proposta d'avantprojecte del pressupost anual, tramitar les modificacions pressupostàries i realitzar el seguiment de l'execució del pressupost, així com la gestió d'aquest en totes les seues fases comptables.  
f) Elaborar informes i propostes de disposicions sobre matèries del seu àmbit funcional, així com dictar resolucions, instruccions i ordres de servei en l'àmbit de la seua competència, i disposar, si és el cas, la publicació en els diaris oficials.  
g) Coordinar i impulsar la tramitació de projectes normatius, la supervisió i remissió dels expedients d'assumptes que s'hagen d'elevar a la Comissió de Secretaris i Autonòmics i Sotssecretaris, així com al Consell per a la seua aprovació o perquè en prenguen coneixement.  
h) Dur a terme la inspecció, investigació, instrucció, tramitació, informe i proposta en els procediments en matèria de defensa de la competència.  
i) Les derivades de la condició de punt de contacte en l'àmbit de la Comunitat Valenciana de la Llei 20/2103, de 9 de desembre, de garantia de la unitat de mercat.  
j) Racionalitzar els procediments administratius, impulsar i coordinar la implantació i desenvolupament dels sistemes i instruments de la gestió de qualitat i transparència en la Conselleria i efectuar estudis i propostes sobre normalització de documentació, simplificació i transparència administrativa.  
k) Coordinar, informar i donar compte a l'òrgan superior o centre directiu competent en matèria de qualitat dels serveis públics i simplificació administrativa, de transparència i participació ciutadana i de responsabilitat social, de totes les actuacions de la Conselleria en aquestes matèries.  
l) Qualsevol altra que se li encomane o delegue o que li conferisquen les disposicions legals o reglamentàries.  
3. Per a l'execució de les dites competències, de la Sotssecretaria depenen:  
a) La Secretaria General Administrativa.  
b) La Subdirecció General del Gabinet Tècnic.  
  
Article 23. Secretaria General Administrativa  
1. La Secretaria General Administrativa, de conformitat amb el que estableix l'article 73 de la Llei del Consell, és la unitat amb la màxima jerarquia de nivell administratiu de la Conselleria, presta suport a la Sotssecretaria i, sota la seua autoritat, atén la totalitat dels serveis generals del departament.  
2. La Secretaria General Administrativa s'estructura en els serveis següents:  
2.1. Servei de Coordinació i Suport Tècnic, amb l'exercici de les funcions següents:  
a) Impulsar i coordinar la tramitació d'assumptes que s'hagen d'elevar a la Comissió de Secretaris Autonòmics i Sotssecretaris, així com al Consell per a la seua aprovació o perquè se'n prenga coneixement; preparar l'informe de la Sotssecretaria i traslladar els acords al centre directiu corresponent.  
b) Efectuar estudis i propostes sobre modificació de la normativa vigent, elaboració de projectes normatius i de racionalització dels procediments administratius.  
c) Assistir els òrgans superiors i el nivell directiu de la Conselleria en el disseny, proposta i implantació de plans d'actuació d'aquesta.  
  
d) Coordinar el desenvolupament dels assumptes relacionats amb la Unió Europea, en l'àmbit competencial de la Conselleria.  
e) Elaborar informes relatius a l'activitat competencial de la Conselleria, a proposta de les unitats directives corresponents.  
f) Coordinar i, si és el cas, tramitar la publicació de normes, disposicions i actes de la Conselleria en els diaris oficials.  
g) Coordinar el seguiment dels informes sol·licitats per altres conselleries i resta d'administracions públiques.  
h) Efectuar la coordinació i, si és el cas, la tramitació dels recursos administratius.  
i) Efectuar la coordinació, seguiment i supervisió dels assumptes relacionats amb els distints òrgans jurisdiccionals, en l'àmbit competencial de la Conselleria.  
j) Tramitar els procediments de responsabilitat patrimonial.  
k) Tramitar les queixes i suggeriments en l'àmbit competencial de la Conselleria, excepte els dels seus organismes autònoms i entitats dependents.  
l) Qualsevol altra que se li encomane en relació amb les matèries que li són pròpies.  
2.2. Servei de Contractació i Assumptes Generals, amb l'exercici de les funcions següents:  
a) Analitzar, dissenyar, determinar i ordenar els criteris en relació amb les contractacions.  
b) Estudiar, preparar, formalitzar i portar el seguiment dels expedients de contractació.   
c) Tramitar la contractació derivada dels acords marc formalitzats per la Central de Compres de la Generalitat.  
d) Elaborar els informes i les propostes en relació amb l'activitat contractual del departament.  
e) Gestionar i supervisar els assumptes generals i les dependències comunes, així com el règim interior, manteniment d'instal·lacions, organització i coordinació del personal subaltern, conductors i auxiliars de servei de la conselleria.  
f) Realitzar estudis i propostes en relació amb l'organització dels assumptes generals de la Conselleria.  
g) Gestionar el Registre General de la Conselleria i coordinar la resta d'unitats registrals del departament.  
h) Organitzar i gestionar l'Arxiu General de la Conselleria.  
i) Efectuar la gestió patrimonial dels béns mobles i immobles adscrits a la Conselleria i qualsevol altra funció relativa a patrimoni, sense perjudici de les competències que tinga atribuïdes la conselleria competent en aquesta matèria.  
j) Qualsevol altra tasca que se li encomane en relació amb les matèries que li són pròpies.  
2.3. Servei de Gestió Econòmica i Pressupostària, amb l'exercici de les funcions següents:  
a) Elaborar l'avantprojecte de pressupostos de la Conselleria.  
b) Tramitar i formalitzar els ingressos que s'originen per les activitats dels distints centres directius de la Conselleria.  
c) Controlar i efectuar el seguiment de l'execució pressupostària i econòmica de tots els programes pressupostaris de la Conselleria i tramitar les corresponents modificacions pressupostàries.  
d) Gestionar el programa pressupostari de direcció i serveis generals.  
e) Coordinar i efectuar el seguiment de les caixes pagadores de la Conselleria, així com comptabilitzar els comptes justificatius dels fons de caixa fixa gestionats pels centres directius de la Conselleria.  
f) Supervisar l'activitat de gestió econòmica i pressupostària que realitzen altres unitats de la Conselleria.  
g) Avaluar els programes pressupostaris i, en general, desenvolupar totes les funcions de caràcter econòmic i pressupostari que li encarreguen els òrgans superiors.  
h) Establir les directrius per a la correcta gestió de despeses i ingressos i per a l'òptima utilització dels recursos.  
i) Dissenyar i mantindre actualitzats els programes d'informació i gestió econòmica de la Conselleria.  
j) Coordinar el Registre Únic de Factures (RUF).  
k) Qualsevol altra tasca que se li encomane en relació amb les matèries que li són pròpies.  
2.4. Servei de Personal, amb l'exercici de les funcions següents:  
  
a) Tramitar les incidències de personal, incloses les relatives a la gestió de nòmina del personal adscrit al departament, i preparar les propostes de modificació de les relacions de llocs de treball i les seues actualitzacions.  
b) Realitzar els estudis, propostes i actuacions que respecte al personal de la Conselleria hagen d'efectuar-se, i encarregar-se de la conservació i custòdia dels expedients personals del personal empleat públic al servei de la Conselleria.  
c) Vetlar pel compliment de la normativa en matèria de personal i tramitar, si és procedent, els expedients disciplinaris.  
d) Proposar a l'Institut Valencià d'Administració Pública la realització de cursos de formació en matèries pròpies de la Conselleria.  
  
e) Qualsevol altra tasca que se li encomane en relació amb les matèries que li són pròpies.  
2.5. Servei de Gestió Administrativa i Defensa de la Competència, amb l'exercici de les funcions següents:  
a) Coordinar, supervisar i impulsar la tramitació de les convocatòries de subvencions i ajudes i dels convenis que haja de subscriure la Conselleria.  
b) Coordinar i impulsar l'actualització de la informació sobre òrgans col·legiats propis o que tinguen relació amb la Conselleria.  
c) Instruir, inspeccionar, investigar i realitzar la proposta de resolució en els procediments sancionadors en matèria de defensa de la competència que haja de resoldre la Comissió de Defensa de la Competència de la Comunitat Valenciana.  
d) Resoldre les qüestions incidentals, proposar les multes coercitives en el supòsit d'incompliment del deure de col·laboració establit en l'article 39 de la Llei 15/2007, de 3 de juliol, de defensa de la competència, així com proposar l'adopció de mesures cautelars.  
e) Vigilar i realitzar el seguiment de l'execució i el compliment de les resolucions dictades per la Comissió de Defensa de la Competència de la Comunitat Valenciana i, si és el cas, proposar a aquesta la imposició de multes coercitives.  
f) Elaborar i proposar a la Comissió de Defensa de la Competència de la Comunitat Valenciana els informes que haja d'emetre en l'exercici de les seues competències consultives, així com els relatius a la impugnació d'actes administratius i disposicions generals de rang inferior a la llei de què es deriven obstacles al manteniment d'una competència efectiva en els mercats.  
g) Adoptar mesures sobre l'aplicació dels mecanismes d'assignació d'assumptes establits en la Llei 1/2002, de 21 de febrer, de coordinació de les competències de l'Estat i les comunitats autònomes en matèria de defensa de la competència.  
h) Realitzar aquelles funcions que haja de dur a terme la Sotssecretaria com a punt de contacte a la Comunitat Valenciana de la Llei 20/2013, de 9 de desembre, de garantia de la unitat de mercat.  
i) Qualsevol altra tasca que se li encomane en relació amb les matèries que li són pròpies.  
2.6. Servei de Modernització i Simplificació Administrativa, amb l'exercici de les funcions següents, dins de l'àmbit funcional d'aquesta conselleria i sense perjudici de les competències atribuïdes a la direcció general competent en matèria de Tecnologies de la Informació i Comunicació o, si és el cas, a la conselleria competent en matèria de Transparència:  
a) Dur a terme l'estudi i la proposta de mesures conduents a la simplificació, informatització i millora de la tramitació administrativa.  
  
b) Promoure la reducció de les càrregues administratives a través de l'anàlisi i propostes de millora dels processos, de l'estructura i els mètodes de treball en aquesta conselleria.  
c) Impulsar la tramitació telemàtica dels procediments competència de la Conselleria.  
d) Efectuar l'actualització, gestió i millora del catàleg de procediments administratius de la Conselleria a través del gestor únic de continguts, guia Prop.  
e) Coordinar el manteniment i l'actualització dels continguts de la pàgina web de la Conselleria, d'acord amb els principis de transparència, publicitat i orientació i participació de la ciutadania.  
f) Dirigir i supervisar les actuacions tendents a la millora de la qualitat en els procediments, tràmits i en els serveis públics.  
g) Dur a terme, en el marc dels processos de racionalització dels procediments administratius, la millora contínua dels instruments de gestió, disseny i normalització d'impresos i formularis.  
h) Efectuar l'atenció i informació a la ciutadania a través del canal Bústia del ciutadà i altres canals de comunicació.  
i) Racionalitzar els procediments administratius, impulsar i coordinar la implantació i el desenvolupament dels sistemes i instruments de la gestió de qualitat i transparència en la Conselleria, i efectuar estudis i propostes sobre normalització de documentació, simplificació i transparència administrativa.  
j) Prestar suport tècnic i de gestió a la comissió de Transparència que es constituïsca dins de l'àmbit de la Conselleria.  
k) Qualsevol altra que se li encomane en relació amb les matèries que li són pròpies.  
  
Article 24. Subdirecció General del Gabinet Tècnic  
1. A la Subdirecció General del Gabinet Tècnic, amb dependència funcional del Gabinet de la persona titular de la Conselleria, li corresponen les funcions concernents a assessorament tècnic, informes, estudis, documentació i seguiment parlamentari.  
A més, assumeix les funcions com a Unitat d'Igualtat de la Conselleria, amb caràcter transversal i en coordinació amb la Direcció General de l'Institut Valencià de les Dones i per la Igualtat de Gènere. Les funcions com a Unitat d'Igualtat seran:  
a) Vetlar per l'aplicació efectiva del principi d'igualtat entre dones i homes.  
b) Dur a terme el seguiment, avaluació del desenvolupament i grau de compliment de la normativa vigent en matèria d'igualtat entre dones i homes.  
c) Assessorar en l'elaboració d'informes sobre impacte per raó de gènere.  
d) Supervisar i proposar mesures per a la incorporació de la perspectiva de gènere en els contractes, subvencions, convenis, acords, gestió de recursos humans i qualsevol altra actuació que es duga a terme en l'àmbit de les seues competències, així com analitzar l'impacte dels resultats que la seua realització ha tingut respecte del gènere.  
e) Fomentar i assegurar la utilització d'un llenguatge no sexista i no discriminatori en els documents i informes que s'elaboren.  
f) Assistir tècnicament en l'elaboració de la publicitat institucional que des del seu departament es promoga, de manera que aquesta transmeta valors positius i igualitaris, i evitar en tot cas estereotips de gènere.  
  
g) Supervisar i proposar mesures per a la incorporació de la perspectiva de gènere en l'elaboració dels pressupostos.  
h) Demanar la informació estadística generada per l'activitat del departament i assessorar en relació amb la seua elaboració, així com realitzar l'anàlisi, seguiment i control, des de la dimensió de gènere, de les estadístiques oficials relacionades amb el seu àmbit competencial.  
i) Promoure l'elaboració d'estudis d'investigació i informes tècnics de diagnòstic de la situació de les dones, en relació amb les àrees d'activitat del departament, amb la finalitat de detectar i corregir possibles situacions de desigualtat entre dones i homes.  
j) Assessorar en l'elaboració de plans d'igualtat, col·laborar en la seua avaluació i proposar l'adopció de mesures correctores.  
k) Impulsar la formació i sensibilització del personal del seu departament en relació amb l'abast i el significat del principi d'igualtat d'oportunitats entre dones i homes, mitjançant la formulació de propostes d'accions formatives a la Direcció General de l'Institut Valencià de les Dones i per la Igualtat de Gènere.  
l) Impulsar i proposar mesures específiques dirigides a corregir situacions de desigualtat social que afecten especialment dones en exclusió social, víctimes de violència o que pateixen discriminació múltiple.  
  
m) Promoure i impulsar el desenvolupament de mesures de corresponsabilitat i conciliació de la vida personal, laboral i familiar que s'adopten des de la conselleria amb competències en matèria de funció pública.  
n) Qualsevol altra que se li encomane en l'àmbit de les seues competències.  
2. La Subdirecció General del Gabinet Tècnic s'estructura en els serveis següents:  
2.1. Servei d'Informes i Activitat Parlamentària, amb l'exercici de les funcions següents:  
a) Proposar i tramitar les actuacions de la Conselleria relacionades amb els assumptes parlamentaris.  
b) Col·laborar des d'un punt de vista pluridisciplinari, d'acord amb criteris de competència tècnica, en la documentació, atenció i seguiment de l'activitat parlamentària.  
c) Qualsevol altra funció que se li encomane en relació amb les matèries que li són pròpies.  
2.2. Servei de Documentació, Publicacions i Estadística Departamental, amb l'exercici de les funcions següents:  
a) Elaborar i analitzar la informació i documentació sobre les matèries pròpies de la Conselleria.  
b) Preparar els informes i estudis tècnics i memòries necessaris.  
c) Proposar i elaborar les publicacions i estadístiques de la Conselleria.  
d) Qualsevol altra funció que se li encomane en relació amb les matèries que li són pròpies.  
  
  
TÍTOL III  
Organització territorial  
  
Article 25. Direccions territorials  
1. Com a expressió del principi de desconcentració administrativa, la Conselleria s'organitza territorialment en serveis centrals, que estenen la seua competència a tot l'àmbit de la Comunitat Valenciana, i en direccions territorials, amb competència d'àmbit provincial.  
2. En cada una de les capitals de les províncies d'Alacant, Castelló i València hi ha una direcció territorial d'Economia Sostenible, Sectors Productius, Comerç i Treball, amb rang de subdirecció general, que actua sota la dependència orgànica de la Sotssecretaria i amb competència en el territori de la respectiva província, al capdavant de la qual hi ha un director o directora territorial amb el caràcter de representant permanent de la Conselleria en el seu respectiu territori.  
3. Funcionalment, les direccions territorials depenen dels distints centres directius de la Conselleria, segons l'índole de la matèria.  
  
Article 26. Atribucions de les direccions territorials  
1. A les persones titulars de les direccions territorials els correspon la direcció de tots els serveis, programes i activitats que exerceixen les unitats i els centres dependents o integrats en la direcció territorial, i exerceixen les funcions de direcció, coordinació i control d'aquests. La direcció territorial és la unitat administrativa de relació ordinària i regular entre les unitats, centres i dependències territorials i els serveis centrals del departament. Així mateix, li correspon vetlar per l'adequat desenvolupament de les funcions pròpies de la Conselleria en el seu àmbit territorial, mentre no estiguen específicament atribuïdes a altres òrgans de l'Administració.  
2. La persona titular de la direcció territorial, en coordinació amb la secretaria territorial i amb el coneixement dels òrgans directius afectats, a fi de poder optimitzar els recursos de personal adscrits a la respectiva direcció territorial, podrà encomanar al personal que tinga adscrit orgànicament activitats de tramitació, gestió, control, assessorament jurídic o altres tasques de suport administratiu corresponents a qualsevol dels serveis territorials que en depenen, segons necessitats conjunturals o acumulació de tasques, sempre dins del respecte a les funcions que estiguen atribuïdes al cos, escala o agrupació personal funcionarial de cada lloc de treball.  
3. La persona titular de la direcció territorial exerceix les funcions que li atribueixen les disposicions vigents, així com les que expressament li deleguen els òrgans directius competents. A més, exerceix les funcions d'autoritat laboral a la província.  
En cas de vacant, absència, malaltia o altres supòsits legals, la persona titular de la direcció territorial serà substituïda per la persona titular de la secretaria territorial i, si no és possible, per les que tinguen la condició de cap de servei territorial en les matèries de la seua respectiva competència. No obstant això, les funcions que com a autoritat laboral li corresponen, quan se'n produïsca l'absència, vacant o malaltia, seran exercides, en tot cas, per la persona titular del servei territorial competent en matèria de treball.  
En altres casos no previstos anteriorment, caldrà ajustar-se a allò que dispose la Sotssecretaria mitjançant una resolució.  
4. Les direccions territorials, per al compliment de les seues funcions, s'estructuren en els serveis següents:  
4.1. Secretaria Territorial, amb rang de servei, amb les funcions següents:  
a) Dur a terme la coordinació interna dels serveis i unitats administratives en l'àmbit de la direcció territorial.  
b) Exercir les funcions relatives a gestió administrativa, gestió de personal, gestió econòmica i pressupostària, contractació administrativa, assumptes generals, informació i registre d'entrada i eixida de documents.  
c) Totes les altres que li encomane la direcció territorial segons les matèries que li són pròpies i que no estiguen específicament assignades per aquest decret a altres unitats administratives.  
4.2. Servei Territorial de Treball, Economia Social i Emprenedoria, amb l'exercici de les funcions següents:  
a) Dur a terme la tramitació, instrucció i proposta de resolució dels expedients relatius a infraccions de l'ordre social, modificacions de les condicions de treball, autorització de treball de menors en espectacles públics i la resta d'actuacions relatives a ordenació laboral.  
  
b) Tramitar els expedients de regulació d'ocupació.  
c) Gestionar les comunicacions d'obertures de centres de treball.  
d) Mantindre actualitzat el Registre d'Empreses amb Risc d'Amiant (RERA) i tramitar l'autorització de plans de treball per a activitats amb amiant.  
e) Dur a terme tots els tràmits relatius al Registre d'Empreses Acreditades en el sector de la construcció (REA).  
f) Exercir, en l'àmbit provincial, les facultats en matèria de vagues, tancaments patronals, conflictes col·lectius i registre de convenis.  
g) Actuar com a depositari dels estatuts d'organitzacions sindicals i empresarials, així com de les actes d'eleccions sindicals.  
h) Exercir les funcions de mediació, arbitratge i conciliació prèvia a la via judicial.  
i) Dur a terme la tramitació, instrucció i proposta de resolució dels expedients relatius a cooperatives i societats laborals inscrites en les oficines territorials del Registre de Cooperatives, així com exercir les funcions normativament atribuïdes a l'Oficina Territorial del Registre de Cooperatives de la Comunitat Valenciana.  
j) Exercir les funcions administratives en matèria d'autorització i registre de les empreses de treball temporal, així com les referents als serveis de prevenció aliens i a les entitats que exercisquen l'activitat d'auditoria dels sistemes de prevenció de les empreses.  
k) Exercir les competències en relació amb el registre i depòsit de les actes de les persones delegades de prevenció i de constitució dels comitès de seguretat i salut, així com la seua acreditació, en els termes del Decret 18/2000, de 8 de febrer, del Consell, o norma que el substituïsca.  
l) Dur a terme la gestió i el seguiment dels ingressos provinents dels procediments sancionadors respecte de les matèries que siguen competència del servei territorial, així com el control de la recaptació per ingressos indeguts i reintegraments de subvencions.  
m) Qualsevol altra que li encomanen les persones titulars dels òrgans dels quals depenen respecte de les matèries que li són pròpies.  
4.3. Servei Territorial de Comerç i Consum, amb l'exercici de les funcions següents:  
a) Resoldre tots els procediments de la seua competència o formular proposta de resolució quan estiga atribuïda als serveis centrals de la Conselleria.  
b) Iniciar d'ofici els procediments que corresponga per raó de la matèria en el seu respectiu àmbit territorial.  
c) Adoptar les mesures necessàries per a assegurar el compliment de les directrius, programes o normes establides per la Conselleria.  
d) Dur a terme la realització de totes les funcions que es deriven de les atribucions que tinguen assignades en matèria d'inspecció i sancions.  
  
e) Efectuar la gestió i el seguiment dels ingressos provinents dels procediments sancionadors respecte de les matèries que siguen competència del servei territorial, així com el control de la recaptació per ingressos indeguts i reintegraments de subvencions.  
f) Qualsevol altra que li encomanen les persones titulars dels òrgans de les quals depenen respecte de les matèries que li són pròpies.  
4.4. Servei Territorial d'Indústria i Energia, amb l'exercici de les funcions següents:  
a) Resoldre tots els procediments de la seua competència o formular proposta de resolució quan estiga atribuïda als serveis centrals de la Conselleria.  
b) Iniciar d'ofici els procediments que corresponga per raó de la matèria en el seu respectiu àmbit territorial.  
c) Adoptar les mesures necessàries per a assegurar el compliment de les directrius, programes o normes establides per la Conselleria.  
d) Dur a terme la realització de totes les funcions que es deriven de les atribucions que tinguen assignades en matèria d'inspecció i sancions.  
  
e) Efectuar la gestió i el seguiment dels ingressos provinents dels procediments sancionadors respecte de les matèries que siguen competència del servei territorial, així com el control de la recaptació per ingressos indeguts i reintegraments de subvencions.  
f) Qualsevol altra que li encomanen les persones titulars dels òrgans dels quals depenguen respecte de les matèries que li són pròpies.  
  
  
DISPOSICIONS ADDICIONALS  
  
Primera. Funcions atribuïdes a l'INVASSAT  
1. S'atribueixen a l'INVASSAT, organisme autònom de caràcter administratiu previst en la Llei 2/2004, de 28 de maig, de la Generalitat, l'exercici de les funcions de prevenció i protecció de riscos laborals, exceptuant-ne la prevenció de riscos laborals en l'àmbit sanitari.  
  
2. La persona titular de la direcció general competent en matèria de treball ho serà, al seu torn, de la direcció de l'Institut Valencià de Seguretat i Salut en el Treball (INVASSAT).  
  
Segona. Direcció Gerència del Consorci de Gestió del Centre d'Artesania de la Comunitat Valenciana  
1. De conformitat amb el que preveu la disposició addicional vintena de la Llei 30/199, de règim jurídic de les administracions públiques i del procediment administratiu comú, en el seu apartat 5, es va crear la Direcció Gerència del Consorci de Gestió del Centre d'Artesania de la Comunitat Valenciana, lloc assignat a l'esmentat Consorci, adscrit a la Generalitat per Acord de 10 de juny de 2016, del Consell, d'aprovació de la modificació estatutària del Consorci.  
2. La Direcció Gerència del Consorci de Gestió del Centre d'Artesania de la Comunitat Valenciana, serà un lloc de caràcter funcionarial, amb rang de subdirecció general, adscrit orgànicament a la conselleria de la Generalitat competent en matèria d'artesania i funcionalment al Consorci. L'esmentat lloc de treball té les funcions previstes en els Estatuts del Consorci i, atés el caràcter participat d'aquest, es classificarà com a obert a altres administracions públiques, per tal que també puga ser proveït, amb exclusió d'altres administracions, per personal de l'Ajuntament de València que complisca els requisits de classificació del lloc.  
  
  
DISPOSICIONS TRANSITÒRIES  
  
Primera. Unitats administratives  
Les unitats i llocs de treball de nivell administratiu continuaran subsistents i donant el suport administratiu en relació amb aquells assumptes i expedients que els corresponga per raó de la matèria, sense perjudici de la competència per a resoldre dels òrgans a què se'ls ha atribuït, i la seua retribució es farà a càrrec dels mateixos crèdits pressupostaris. Tot això, fins que es duguen a terme les modificacions o actuacions que siguen procedents en aquests en el marc de la vigent normativa en matèria de funció pública per a l'adequació de la nova estructura orgànica i sense perjudici que, posteriorment, siguen aprovades les relacions de llocs de treball adaptades a aquesta. Així mateix, des del moment de l'entrada en vigor d'aquest decret, es podran produir els canvis d'adscripció d'unitats administratives que corresponga, de conformitat amb la reorganització efectuada.  
  
Segona. Règim transitori de funcions de les direccions territorials del SERVEF  
Fins que no es proveïsquen els llocs de treball de les persones titulars de les direccions territorials del SERVEF, les funcions que se'ls atribueixen en virtut del Decret 194/2013, de 20 de desembre, del Consell, pel qual s'aprova el Reglament d'organització i règim jurídic del Servei Valencià d'Ocupació i Formació (SERVEF) (DOGV 7178, 23.12.2013), seran assumides per les persones titulars de les direccions territorials d'Economia Sostenible, Sectors Productius, Comerç i Treball d'aquesta conselleria.  
  
Tercera. Entrada en vigor de la disposició addicional segona  
La disposició addicional segona entrarà en vigor una vegada publicada la modificació dels Estatuts del Consorci de Gestió del Centre d'Artesania de la Comunitat Valenciana en el sentit indicat en l'esmentada disposició addicional.  
  
  
DISPOSICIÓ DEROGATÒRIA  
  
Única. Normativa derogada  
Queden derogades totes les disposicions del mateix rang o d'un rang inferior que s'oposen al que estableix el present decret i, en especial, el Decret 157/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Economia Sostenible, Sectors Productius, Comerç i Treball.  
  
  
DISPOSICIONS FINALS  
  
Primera. Desplegament  
Es faculta la persona titular de la Conselleria Economia Sostenible, Sectors Productius, Comerç i Treball per a dictar totes les disposicions que requerisca el desplegament i l'execució d'aquest decret, en compliment del que disposa l'article 65 de la Llei del Consell.  
  
Segona. Entrada en vigor  
El present decret entrarà en vigor l'endemà de la publicació en el Diari Oficial de la Generalitat Valenciana.  
  
Ademuz, 21 de juliol de 2017  
  
El president de la Generalitat,  
XIMO PUIG I FERRER  
  
El conseller d'Economia Sostenible,  
Sectors Productius, Comerç i Treball,  
RAFAEL CLIMENT GONZÁLEZ


Còpia Permalink ELI